Kommissionens forordning (EF) nr. 672/2001
af 2. april 2001
om ændring af forordning (EF) nr. 1750/1999 om gennemførelsesbestemmelser til Rådets forordning (EF) nr. 1257/1999 om støtte til udvikling af landdistrikterne fra Den Europæiske Udviklings- og Garantifond for Landbruget (EUGFL)
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Rådets forordning (EF) nr. 1257/1999 af 17. maj 1999 om støtte til udvikling af landdistrikterne fra Den Europæiske Udviklings- og Garantifond for Landbruget (EUGFL)(1), særlig artikel 50, og
ud fra følgende betragtninger:
(1) Ifølge Kommissionens forordning (EF) nr. 1750/1999(2), ændret ved forordning (EF) nr. 2075/2000(3), skal der fremlægges videnskabelige data, som accepteres af internationale organisationer, der betragtes som autoriteter på området for udryddelsestruede husdyrracer. Disse videnskabelige data er endnu ikke fuldt ud fastlagt.
(2) Der bør derfor vedtages midlertidige bestemmelser, der kan lette overgangen fra tidligere støtteordninger til den nuværende støtteordning for udvikling af landdistrikterne, indtil de videnskabelige kriterier kan fastlægges nærmere.
(3) For at sikre, at der fortsat kan ydes støtte til husdyrracer, der er truet af udryddelse, bør medlemsstaterne indtil den 31. december 2001 kunne indgå forpligtelser under den nuværende støtteordning for udvikling af landdistrikterne med hensyn til husdyrracer, der blev støttet under de tidligere ordninger.
(4) For at sikre, at der fortsat kan ydes støtte, er det også nødvendigt at anvende nærværende forordning fra den 1. januar 2000.
(5) De i denne forordning fastsatte foranstaltninger er i overensstemmelse med udtalelse fra Komitéen for Landbrugsstrukturerne og Udvikling af Landdistrikterne -
UDSTEDT FØLGENDE FORORDNING:
Artikel 1
I slutningen af andet led i punkt 9.3.VI.A i bilaget til forordning (EF) nr. 1750/1999 indsættes: "Medlemsstaterne kan indtil den 31. december 2001 indgå nye forpligtelser under den nuværende støtteordning for udvikling af landdistrikterne med hensyn til husdyrracer, der blev støttet under de tidligere ordninger."
Artikel 2
Denne forordning træder i kraft dagen efter offentliggørelsen i De Europæiske Fællesskabers Tidende.
Den anvendes fra den 1. januar 2000.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 2. april 2001.